Kuulemismenettelystä vastaavan neuvonantajan loppukertomus asiassa COMP/36.915 - Deutsche Post AG (DPAG) (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti)



Virallinen lehti nro C 358 , 15/12/2001 s. 0005 - 0005



Kuulemismenettelystä vastaavan neuvonantajan loppukertomus asiassa COMP/36.915 - Deutsche Post AG (DPAG) (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY(1) 15 artiklan mukaisesti) (2001/C 358/04) Kuulluksi tulemisen oikeuden osalta päätösluonnoksesta voidaan esittää seuraavat huomautukset: 1. Toukokuun 25 päivänä 2000 päivätty väitetiedoksianto toimitettiin DPAG:lle 31 päivänä toukokuuta 2000. Kirjallisten huomautusten esittämiselle asetettiin ensin lomakauden vuoksi kolmen kuukauden määräaika. Kuulemismenettelystä vastaava neuvonantaja pidensi määräaikaa myöhemmin kolmella viikolla 1 päivästä syyskuuta 22 päivään syyskuuta 2000, koska DPAg sai vasta 26 päivänä kesäkuuta tilaisuuden tutustua komission asiakirja-aineistoon ja vasta 17 päivänä heinäkuuta 2000 tietoonsa aineiston täydellisen sisällön. 2. DPAG väitti 4 päivänä elokuuta 2000 päivätyssä kirjeessä, että ajankohtana, jolloin se sai tutustua asiakirjoihin (26.6.2000), useita tärkeitä asiakirjoja puuttui aineistosta. Tämä väite osoittautui yhtä poikkeusta lukuun ottamatta perusteettomaksi. DPAG:n 16 päivänä huhtikuuta 1999 komissiolle lähettämää kuusisivuista faksia säilytettiin eri paikassa ja se lisättiin vasta 26 päivän kesäkuuta 2000 jälkeen asiakirja-aineistoon. DPAG:lle ilmoitettiin tästä 17 päivänä heinäkuuta 2000. 3. Edellä mainitussa 4 päivänä elokuuta 2000 päivätyssä kirjeessä DPAG pyysi lisäksi erityistä kuulemista menettelyvirheistä, jotka komissio oli DPAG:n mielestä tehnyt tutkimusten aikana. DPAG syytti komissiota erityisesti siitä, että asian kannalta merkitykselliset tosiseikat oli selvitetty puutteellisesti. Se arvosteli myös sitä, että sille ei toimitettu välittömästi British Post Officen muistiota, jossa kyseinen yritys perusteli tarkemmin asetuksen N:o 17 3 artiklan 2 kohdan nojalla esittämiään väitteitä. Kuulemismenettelystä vastaava neuvonantaja ei hyväksynyt DPAG:n pyyntöä, sillä tämä ei ollut osoittanut vakuuttavasti mahdollista kuulluksi tulemisen oikeuden loukkaamista: - Asianomaiset yritykset voivat puolustautua puutteellisia tutkimuksia vastaan, jotka johtavat päätöksen kannalta merkityksellisten tosiseikkojen virheelliseen esittämiseen tai väärään oikeudelliseen arviointiin, väitetiedoksiantoon antamissaan kirjallisissa huomautuksissa. Näin ollen puolustautumisoikeuden täydellisen toteutumisen varmistamiseksi ei ole tarpeen järjestää erillistä kuulemista tutkintavaiheen aikana mahdollisesti tehdyistä menettelyvirheistä. Se ei myöskään olisi sopusoinnussa kilpailuasioita koskevan komission menettelyn rakenteen eikä menettelyn taloudellisuuteen liittyvien seikkojen kanssa. - Asianomaisella yrityksellä on oikeus saada tutustua komission asiakirja-aineistoon vasta sen jälkeen, kun väitetiedoksianto on toimitettu. Sen vuoksi velvollisuus kuulla DPAG:ta toteutettiin riittävässä määrin, kun DPAG:lle annettiin 26 päivänä kesäkuuta tilaisuus tutustua British Post Officen kirjeeseen, jossa tämä perusteli väitteitään. 4. DPAG:n, kantelijan eli British Post Officen sekä kuulemistilaisuuteen viran puolesta kolmansina hyväksyttyjen yritysten PTT Post BV:n ja Center Parcs NV:n kuuleminen järjestettiin yhteisessä tilaisuudessa 23 päivänä marraskuuta 2000. Kuulemismenettelystä vastaava neuvonantaja hylkäsi DPAG:n pyynnön jättää kaksi viimeksi mainittua yritystä kuulemistilaisuuden ulkopuolelle, mutta vaati kuitenkin PTT Post BV:tä ja Center Parcs NV:tä rajoittamaan selvityksensä asiassa COMP/36.915 menettelyn kohteena oleviin seikkoihin. Toisin sanoen ne eivät saisi käsitellä omia väitteitään DPAG:tä vastaan. Tätä vaatimusta noudatettiin. DPAG:lle annettiin aikaa esittää kirjallisia lisähuomautuksia kuulemistilaisuuden jälkeen. 5. Edellä esitetystä seuraa, että DPAG:tä on kuultu lainsäädännössä vaaditulla tavalla. Päätösluonnos sisältää ainoastaan sellaisia väitteitä, joihin DPAG:llä on ollut tilaisuus ottaa kantaa. Tehty Brysselissä 29 päivänä kesäkuuta 2001. Helmuth Schröter (1) EYVL L 162, 19.6.2001, s. 21.